**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2015,

**ktorým sa mení a dopĺňa zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov a ktorým sa dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č**.** 561/2008 Z. z. o príspevku na starostlivosť o dieťa a o zmene a doplnení niektorých zákonov v znení zákona č. 571/2009 Z. z., zákona č. 513/2010 Z. z., zákona č. 468/2011 Z. z. a zákona č. 364/2013 Z. z. sa mení a dopĺňa takto:

1. V § 1 ods. 1 sa za slová „troch rokov veku dieťaťa“ vkladajú slová „nad tri roky veku dieťaťa, ak ho materská škola, v školskom obvode1a) ktorej má dieťa trvalý pobyt1b) (ďalej len „spádová materská škola“), neprijala na predprimárne vzdelávanie.1c)“.

 Poznámky pod čiarou k odkazom 1a až 1c znejú:

 „1a) § 8a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. .../2015 Z. z.

1b) § 3 až 7 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.

 1c) § 28 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.“.

2. V § 4 ods. 1 v písm. c) sa na konci písmeno „a“ nahrádza čiarkou, v písmene d) sa na konci čiarka nahrádza písmenom „a“ a dopĺňa písmenom e), ktoré znie:

 „e) dieťa staršie ako tri roky nebolo prijaté do spádovej materskej školy1a); to sa nevzťahuje na dieťa s dlhodobo nepriaznivým zdravotným stavom.1)“.

3. Za § 4 sa vkladá nový § 4a, ktorý vrátane nadpisu znie:

**„§ 4a**

**Preukazovanie neprijatia dieťaťa staršieho ako tri roky**

**do spádovej materskej školy**

(1) Oprávnená osoba, ktorej dieťa je staršie ako tri roky, je povinná na účely získania príspevku podľa tohto zákona, písomne požiadať riaditeľa spádovej materskej školy o prijatie dieťaťa do spádovej materskej školy.

(2) Oprávnená osoba podľa odseku 1 môže písomne požiadať riaditeľa spádovej materskej školy o prijatie dieťaťa do spádovej materskej školy najskôr tri mesiace pred dovŕšením troch rokov veku dieťaťa.

(3) Riaditeľ spádovej materskej školy je povinný rozhodnúť o žiadosti podľa odseku 2 najneskôr do troch mesiacov od jej doručenia.

(4) V prípade, ak riaditeľ spádovej materskej školy nevydal písomné rozhodnutie o prijatí dieťaťa do spádovej materskej školy do troch mesiacov odo dňa doručenia žiadosti podľa odseku 2, považuje sa to na účely tohto zákona za rozhodnutie o neprijatí dieťaťa do spádovej materskej školy.

(5) Oprávnená osoba je povinná aspoň raz ročne v lehote podľa odseku 2 písomne požiadať riaditeľa spádovej materskej školy o  zaradenie dieťaťa do spádovej materskej školy. V takom prípade sa postupuje podľa odseku 3.

(6) Ustanovenia odsekov 1 až 5 sa nevzťahujú na dieťa do šiestich rokov veku dieťaťa s dlhodobo nepriaznivým zdravotným stavom1).

(7) Na konanie o žiadosti o prijatie dieťaťa do spádovej materskej školy sa nevzťahuje všeobecný predpis o správnom konaní.15)“.

4. V § 7 sa na konci pripája táto veta: „Nárok na príspevok zaniká osobe, ktorej dieťa staršie ako tri roky bolo prijaté do spádovej materskej školy a osobe, ktorá odmietla umiestniť svoje dieťaťa na voľné miesto do spádovej materskej školy.“.

5. V § 9 ods. 2 sa za prvú vetu vkladá nová druhá veta, ktorá znie: „Žiadosť oprávnenej osoby, ktorej dieťa je staršie ako tri roky obsahuje aj rozhodnutie o neprijatí dieťaťa do spádovej materskej školy, ktoré má platnosť najviac jeden kalendárny rok; to sa nevzťahuje na dieťa s dlhodobo nepriaznivým zdravotným stavom.1)“.

6. V § 11 ods. 1 sa za slovo „poskytovatelia“ vkladajú slová „riaditelia materských škôl,“.

7. Za § 11a sa vkladá nový § 11b, ktorý vrátane nadpisu znie:

**„§ 11b**

**Prechodné ustanovenie k úpravám účinným od 1. júla 2015**

Nárok na príspevok si bude môcť požiadať oprávnená osoba podľa § 4 ods. 1 písm. e) najskôr od 1. januára 2016.

**Čl. II**

Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 369/2004 Z. z., zákona č. 564/2004 Z. z., zákona č. 5/2005 Z. z., zákona č. 475/2005 Z. z., zákona č. 279/2006 Z. z., zákona č. 689/2006 Z. z., zákona č. 245/2008 Z. z., zákona č. 462/2008 Z. z., zákona č. 214/2009 Z. z., zákona č. 179/2009 Z. z., zákona č. 184/2009 Z. z., zákona č. 38/2011 Z. z., zákona č. 325/2012 Z. z., zákona č. 345/2012 Z. z., zákona č. 312/2013 Z. z. a zákona č. 464/2013 Z. z. sa dopĺňa takto:

1. Za § 8 sa vkladá nový § 8a, ktorý vrátane nadpisu znie:

**„§ 8a**

**Školský obvod materskej školy**

Na zriadenie školského obvodu materskej školy sa primerane použijú ustanovenia § 8 ods. 1 a 2.“.

2. Za § 39g sa vkladá nový § 39h, ktorý vrátane nadpisu znie:

**„§ 39h**

**Prechodné ustanovenie k úprave účinnej od 1. júla 2015**

Obec je povinná do 1. októbra 2015 všeobecne záväzným nariadením určiť podľa § 8a školský obvod materskej školy, ktorá je zriadená obcou.“.

**Čl. III**

Tento zákon nadobúda účinnosť 1. júla 2015.